Toerisme kan miljoene in VSA-mark verloor - Toerisme - Republikein
Friday, December 03rd, 20:43:08
Toerisme kan miljoene in VSA-mark verloor
Bedryf bekommerd oor 72 uur-reël
03 August 2021 | Toerisme
Ronelle Rademeyer - Die Namibiese toerismebedryf is bekommerd oor die impak wat die nuwe Covid-19-regulasies ten opsigte van die geldigheid van PCR-toetse as bewys dat toeriste nie die virussiekte het nie, op veral die Amerikaanse mark kan hê.
Toere van miljoene Namibiese dollar is gisteroggend binne bestek van enkele ure gekanselleer.
Toeriste moet nou binne 72 uur nadat die toets gedoen is, in Namibië aankom. Voorheen was dit sewe dae.
Indien die toets langer as 72 uur voor hul aankoms gedoen is, word hulle aan kwarantyn onderwerp, lui die gewysigde regulasies wat op 31 Julie in die Staatskoerant gepubliseer is.
"Ons is bekommerd oor die korter duur wat die toetse geldig is, al is dit die internasionale norm. Toeriste uit die VSA en ander wêrelddele wat nie direk hierheen kan vlieg nie, maar in ander lande aansluitingsvlugte moet kry, gaan dit sukkel om betyds hier aan te kom," sê me. Gitta Paetzold, uitvoerende hoof van die Gasvryheidsvereniging van Namibië (HAN).
Sy sê toeroperateurs in die toeristebedryf vrees grootskaalse kansellasies van besprekings deur Amerikaners.
Volgens Paetzold het een operateur meer as N$20 miljoen se bevestigde besprekings deur Amerikaanse toeriste vir Augustus en September en vrees soos wat die regulasies tans bewoord is, sal al die besprekings gekanselleer word.
"Dit is die enigste mark wat die laaste twee maande redelike besigheid vir Namibië skep." Sy sê dié toeroperateur het teen elfuur gisteroggend al N$4 miljoen se kansellasies gehad.
Die bedryf se taakspan vir toerismeherlewing is voornemens om met die regering oor die bewoording van die regulasie in gesprek te tree.
Volgens Paetzold moet dit lui: "Alle internasionale passasiers of reisigers wat Namibië binnekom of verlaat, moet 'n negatiewe PCR-toetsuitslag vir Covid-19 hê wat hoogstens 72 uur voor vertrek vanaf die aanvangspunt uitgereik is".
Sy sê die probleem lê in die feit dat die regulasie so bewoord is dat die 72 uur op die eindbestemming betrekking het en nie op die dag waarop die toeris in sy of haar land op die vliegtuig klim vir die reis na Namibië nie.
"Suid-Afrika se regulasies werk so en ons voel Namibië moet dit ook hier van toepassing maak. Wanneer toeriste vlieg, is hulle in 'n reisborrel saam met ander passasiers wat almal negatief getoets het en maskers dra," sê sy. - [email protected]